CELEX: 32019R0807
Language: el
Date: 2019-03-13 00:00:00
Title: Κατ' εξουσιοδότηση κανονισμός (ΕΕ) 2019/807 της Επιτροπής, της 13ης Μαρτίου 2019, για τη συμπλήρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου όσον αφορά τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα και για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης

21.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/807 ΤΗΣ ΕΠΙΤΡΟΠΗΣ
         της 13ης Μαρτίου 2019
         για τη συμπλήρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου όσον αφορά τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα και για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (1), και ιδίως το άρθρο 26 παράγραφος 2 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Προκειμένου να αντιμετωπίσει το ζήτημα της έμμεσης αλλαγής της χρήσης γης («ILUC»), η οδηγία (ΕΕ) 2018/2001 αναθέτει στην Επιτροπή να εκδώσει κατ' εξουσιοδότηση πράξη προκειμένου να θεσπιστούν διατάξεις που θεσπίζουν τα κριτήρια, αφενός, για τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα και, αφετέρου, για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης. Αυτές οι διατάξεις θα πρέπει να συνοδεύουν την έκθεση για την κατάσταση της επέκτασης της παραγωγής των σχετικών πρώτων υλών σε παγκόσμιο επίπεδο («έκθεση για την επέκταση των πρώτων υλών»), η οποία υποβλήθηκε στο Ευρωπαϊκό Κοινοβούλιο και το Συμβούλιο την εν λόγω ημερομηνία.
                  
               
                     (2)
                  
                  
                     Έμμεση αλλαγή της χρήσης γης μπορεί να συμβεί όταν μια έκταση η οποία προηγουμένως χρησιμοποιείτο για την παραγωγή τροφίμων ή ζωοτροφών αλλάζει χρήση με σκοπό την παραγωγή βιοκαυσίμων, βιορευστών και καυσίμων βιομάζας. Στην περίπτωση αυτή, η ζήτηση σε τρόφιμα και ζωοτροφές εξακολουθεί να χρειάζεται κάλυψη, γεγονός που ενδέχεται να οδηγήσει στην επέκταση των γεωργικών εκτάσεων σε περιοχές με υψηλά αποθέματα άνθρακα όπως δάση, υγροβιότοπους και τυρφώνες, επιφέροντας επιπρόσθετες εκπομπές αερίων του θερμοκηπίου.
                  
               
                     (3)
                  
                  
                     Τα κριτήρια αειφορίας και μείωσης των εκπομπών αερίων του θερμοκηπίου που προβλέπονται τόσο στην οδηγία 2009/28/ΕΚ του Ευρωπαϊκού Κοινοβουλίου και του Συμβουλίου (2) όσο και στην οδηγία (ΕΕ) 2018/2001 δεν λαμβάνουν υπόψη τις εκπομπές λόγω έμμεσης αλλαγής της χρήσης γης.
                  
               
                     (4)
                  
                  
                     Η οδηγία (ΕΕ) 2015/1513 του Ευρωπαϊκού Κοινοβουλίου και του Συμβουλίου (3) όχι μόνο αναγνώρισε την ύπαρξη εκπομπών λόγω ILUC, αλλά και το γεγονός ότι, παρά την αβεβαιότητα όσον αφορά τον υπολογισμό τους, το μέγεθος των εκπομπών αερίων του θερμοκηπίου που συνδέονται με την ILUC μπορεί να επιφέρει την ακύρωση μέρους ή του συνόλου της μείωσης των εκπομπών αερίων του θερμοκηπίου λόγω της χρήσης βιοκαυσίμων, όπως ορίζεται στην εν λόγω οδηγία, και βιορευστών. Επομένως, η οδηγία εισήγαγε ένα συνολικό όριο για την ποσότητα εκείνων των καυσίμων που παράγονται από σιτηρά και άλλα αμυλούχα, σακχαρούχα και ελαιούχα φυτά, καθώς και από φυτά που καλλιεργούνται ως βασικές καλλιέργειες κυρίως για ενεργειακούς σκοπούς σε γεωργικές εκτάσεις και επιτρέπεται να προσμετρούνται στην επίτευξη των στόχων που ορίζονται στην οδηγία 2009/28/ΕΚ. Το εν λόγω όριο αφορά μέγιστη συμβολή 7 % των καυσίμων αυτών στην επίτευξη της τελικής κατανάλωσης ενέργειας στις σιδηροδρομικές και οδικές μεταφορές σε κάθε κράτος μέλος.
                  
               
                     (5)
                  
                  
                     Η οδηγία (ΕΕ) 2018/2001 διατηρεί το όριο για τα βιοκαύσιμα, βιορευστά και καύσιμα βιομάζας που παράγονται από καλλιέργειες τροφίμων και ζωοτροφών και καταναλώνονται στον τομέα των μεταφορών και το ενισχύει, εισάγοντας ειδικά εθνικά όρια για τη συνολική συμβολή αυτών των καυσίμων προς την επίτευξη του στόχου για την ενέργεια από ανανεώσιμες πηγές σε επίπεδο Ένωσης για το 2030. Τα εν λόγω όρια καθορίζονται από το εθνικό μερίδιο για το 2020 των ανωτέρω καυσίμων στην τελική κατανάλωση ενέργειας στις σιδηροδρομικές και οδικές μεταφορές σε κάθε κράτος μέλος, με δυνατότητα αύξησής τους κατά μία ποσοστιαία μονάδα, έως ένα μέγιστο ποσοστό 7 %.
                  
               
                     (6)
                  
                  
                     Η οδηγία (ΕΕ) 2018/2001 ζητά επίσης ένα ειδικό όριο για τα βιοκαύσιμα, βιορευστά και καύσιμα βιομάζας υψηλού κινδύνου ILUC που παράγονται από τρόφιμα και ζωοτροφές και για τα οποία παρατηρείται σημαντική επέκταση της περιοχής παραγωγής των πρώτων υλών σε εκτάσεις με υψηλά αποθέματα άνθρακα, όσον αφορά το επίπεδο κατανάλωσής τους σε κάθε κράτος μέλος το 2019. Από την 31η Δεκεμβρίου 2023 και έως το 2030 το αργότερο, η συμβολή τους θα πρέπει να μειωθεί σταδιακά ώσπου να φτάσει το 0 %.
                  
               
                     (7)
                  
                  
                     Παρότι είναι ευρέως αποδεκτό ότι υπάρχουν κίνδυνοι που πηγάζουν από την ILUC σε σχέση με τη χρήση καλλιεργειών τροφίμων και ζωοτροφών για την παραγωγή καυσίμων, η επιστημονική βιβλιογραφία καταδεικνύει ότι το επίπεδο των εκπομπών λόγω ILUC εξαρτάται από πολλούς παράγοντες, μεταξύ άλλων από τον τύπο της πρώτης ύλης που χρησιμοποιείται για την παραγωγή ανανεώσιμων καυσίμων, το ύψος της πρόσθετης ζήτησης για πρώτη ύλη που δημιουργεί η χρήση βιοκαυσίμων, βιορευστών και καυσίμων βιομάζας και τον βαθμό στον οποίο οι εκτάσεις με υψηλά αποθέματα άνθρακα προστατεύονται σε παγκόσμιο επίπεδο.
                  
               
                     (8)
                  
                  
                     Η επιστημονική βιβλιογραφία καταδεικνύει επίσης ότι οι επιπτώσεις της ILUC στις δυνατότητες των βιοκαυσίμων, βιορευστών και καυσίμων βιομάζας να επιτυγχάνουν μείωση των εκπομπών αερίων του θερμοκηπίου είναι ιδιαίτερα έντονες για τα ελαιούχα φυτά. Επομένως, τα ανανεώσιμα καύσιμα που παράγονται από τέτοιες πρώτες ύλες θεωρούνται ότι ενέχουν υψηλότερο κίνδυνο ILUC. Αυτό αντανακλάται στο παράρτημα VIII, μέρος Α τόσο της οδηγίας 2009/28/ΕΚ όσο και της οδηγίας (ΕΕ) 2018/2001. Η έκθεση για την επέκταση των πρώτων υλών, η οποία αντανακλά τα πλέον πρόσφατα και βέλτιστα διαθέσιμα δεδομένα σχετικά με την επέκταση των καλλιεργειών τροφίμων και ζωοτροφών σε εκτάσεις με υψηλά αποθέματα άνθρακα σε παγκόσμιο επίπεδο, επιβεβαιώνει ότι αυτές οι καλλιέργειες ευθύνονται επίσης για τη συντριπτική πλειονότητα της παρατηρούμενης παγκόσμιας επέκτασης της περιοχής παραγωγής καλλιεργειών τροφίμων και ζωοτροφών σε εκτάσεις με υψηλά αποθέματα άνθρακα.
                  
               
                     (9)
                  
                  
                     Η έκθεση για την επέκταση των πρώτων υλών υπογραμμίζει επίσης ότι οι επιπτώσεις της επέκτασης της περιοχής παραγωγής ελαιούχων φυτών σε εκτάσεις με υψηλά αποθέματα άνθρακα στις δυνατότητες των βιοκαυσίμων, βιορευστών και καυσίμων βιομάζας να επιτυγχάνουν μειώσεις των εκπομπών αερίων του θερμοκηπίου εξαρτώνται από αρκετούς παράγοντες. Μεταξύ αυτών, η απόλυτη και η σχετική επέκταση των εκτάσεων με βάση ένα συγκεκριμένο έτος αναφοράς σε σύγκριση με τη συνολική περιοχή παραγωγής της σχετικής καλλιέργειας, το μερίδιο αυτής της επέκτασης σε εκτάσεις με υψηλά αποθέματα άνθρακα καθώς και ο τύπος της περιοχής με υψηλά αποθέματα άνθρακα διαδραματίζουν καίριο ρόλο στον καθορισμό της σημασίας αυτής της επέκτασης για τους σκοπούς της οδηγίας (ΕΕ) 2018/2001. Επομένως, οι παράγοντες αυτοί, καθώς και οι ειδικοί συντελεστές παραγωγικότητας για κάθε ομάδα καλλιεργειών θα πρέπει να ληφθούν υπόψη κατά τον καθορισμό των κριτηρίων για τον προσδιορισμό των βιοκαυσίμων, βιορευστών και καυσίμων βιομάζας υψηλού κινδύνου ILUC που παράγονται από καλλιέργειες τροφίμων και ζωοτροφών για τις οποίες παρατηρείται σημαντική επέκταση της περιοχής παραγωγής πρώτων υλών σε εκτάσεις με υψηλά αποθέματα άνθρακα.
                  
               
                     (10)
                  
                  
                     Λαμβάνοντας υπόψη όλες τις ανωτέρω εκτιμήσεις, συμπεριλαμβανομένων όλων των συναφών επιστημονικών πληροφοριών και μελετών, των διαφορών μεταξύ των διαφόρων πρώτων υλών, του παγκόσμιου χαρακτήρα των διαφόρων αγορών εμπορευμάτων και του τρόπου με τον οποίο λειτουργούν, του σχετικού κινδύνου των ακούσιων ή αντιπαραγωγικών επιπτώσεων που μπορούν να έχουν τα φαινόμενα εκτροπής ή μετάθεσης, της σχετικής διαθεσιμότητας πλήρων δεδομένων και της περιοδικής και συχνής εξέτασης των εν λόγω δεδομένων, καθώς και των σχετικών διεθνών υποχρεώσεων της Ευρωπαϊκής Ένωσης, η πλέον ενδεδειγμένη, αντικειμενική και αμερόληπτη μεθοδολογία σε αυτό το στάδιο της κανονιστικής διαδικασίας θεωρείται ότι πρέπει να είναι μια μεθοδολογία που θα βασίζεται στη συνολική παγκόσμια θέση όσον αφορά κάθε συγκεκριμένη πρώτη ύλη, και όχι μια προσέγγιση που θα εισάγει διακρίσεις μεταξύ συγκεκριμένων χωρών. Αυτό αντιπροσωπεύει την καλύτερη εφικτή ρυθμιστική προσέγγιση, δεδομένων των ανταγωνιστικών αλλά συμπληρωματικών στόχων που επιδιώκονται με τον παρόντα κανονισμό. Η προσέγγιση αυτή εξισορροπείται περαιτέρω με τη δυνατότητα πιστοποίησης χαμηλού κινδύνου ILUC.
                  
               
                     (11)
                  
                  
                     Σύμφωνα με το άρθρο 26 παράγραφος 2 της οδηγίας (ΕΕ) 2018/2001, τα κράτη μέλη οφείλουν να εφαρμόζουν τα κριτήρια που θεσπίζονται στον παρόντα κανονισμό για τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα. Αυτό θα πρέπει να το πράττουν βάσει των πληροφοριών που περιλαμβάνονται στο παράρτημα, το οποίο θα αναθεωρηθεί σύμφωνα με τον παρόντα κανονισμό. Η Επιτροπή θα πρέπει να επανεξετάζει τακτικά την έκθεση για την επέκταση των πρώτων υλών, προκειμένου να λαμβάνει υπόψη τις μεταβαλλόμενες συνθήκες και τα πλέον πρόσφατα διαθέσιμα επιστημονικά στοιχεία. Το παράρτημα θα πρέπει να τροποποιείται κατά περίπτωση.
                  
               
                     (12)
                  
                  
                     Υπό ορισμένες συνθήκες, οι επιπτώσεις λόγω της ILUC από τα βιοκαύσιμα, βιορευστά και καύσιμα βιομάζας που θεωρούνται γενικά υψηλού κινδύνου ILUC είναι δυνατόν να αποφευχθούν και η καλλιέργεια των σχετικών πρώτων υλών μπορεί να αποδειχθεί ακόμη και ευνοϊκή για τις σχετικές περιοχές παραγωγής. Για τέτοιες περιπτώσεις, είναι απαραίτητη η θέσπιση κριτηρίων προκειμένου να επιτρέπεται ο προσδιορισμός και η πιστοποίηση βιοκαυσίμων, βιορευστών και καυσίμων βιομάζας ως χαμηλού κινδύνου ILUC. Τα βιοκαύσιμα, βιορευστά ή καύσιμα βιομάζας που πιστοποιούνται ως χαμηλού κινδύνου ILUC θα πρέπει να εξαιρούνται από το όριο και τη σταδιακή μείωση που προβλέπεται για τα βιοκαύσιμα, βιορευστά και καύσιμα βιομάζας υψηλού κινδύνου ILUC, υπό την προϋπόθεση ότι πληρούν τα σχετικά κριτήρια αειφορίας και μείωσης εκπομπών αερίων του θερμοκηπίου που προβλέπονται στο άρθρο 29 της οδηγίας (ΕΕ) 2018/2001.
                  
               
                     (13)
                  
                  
                     Τα βιοκαύσιμα, βιορευστά ή καύσιμα βιομάζας θα πρέπει να θεωρούνται χαμηλού κινδύνου ILUC μόνο σε περίπτωση που οι πρώτες ύλες που χρησιμοποιούνται για την παραγωγή τους καλλιεργούνται κατ' εφαρμογή δεόντως επαληθεύσιμων μέτρων για την αύξηση της παραγωγικότητας πέρα από τις αυξήσεις που θα επιτυγχάνονταν σε ένα σενάριο συνέχισης της υφιστάμενης κατάστασης. Επιπλέον, τα εν λόγω μέτρα θα πρέπει να διασφαλίζουν την αειφορία των πρώτων υλών βάσει όλων των απαιτήσεων της οδηγίας 2009/28/ΕΚ ή της οδηγίας (ΕΕ) 2018/2001 σε σχέση με τους στόχους για την ενέργεια από ανανεώσιμες πηγές.
                  
               
                     (14)
                  
                  
                     Ως περαιτέρω εγγύηση των θετικών επιπτώσεων της πιστοποίησης του χαμηλού κινδύνου ILUC, η πρόσθετη πρώτη ύλη που θα χρησιμοποιηθεί για καύσιμα χαμηλού κινδύνου ILUC θα πρέπει να λαμβάνεται υπόψη μόνον αν προκύπτει από περιορισμένη κατηγορία μέτρων. Ειδικότερα, πρέπει να λαμβάνονται υπόψη μόνο μέτρα που είναι οικονομικώς ελκυστικά διότι επιτρέπουν την αποκόμιση του πρόσθετου οικονομικού οφέλους που απορρέει από την εν λόγω πιστοποίηση, κατ' αναλογία προς τα κριτήρια οικονομικής προσθετικότητας που εφαρμόζονται στο πλαίσιο του μηχανισμού καθαρής ανάπτυξης του πρωτοκόλλου του Κιότο.
                  
               
                     (15)
                  
                  
                     Επιπλέον, είναι σκόπιμο να μην εφαρμοστεί το κριτήριο της οικονομικής προσθετικότητας στις πρόσθετες πρώτες ύλες που καλλιεργούνται σε εγκαταλελειμμένα ή σοβαρά υποβαθμισμένα εδάφη ή από ανεξάρτητους κατόχους μικρών εκμεταλλεύσεων. Αυτό στην πραγματικότητα θα ισοδυναμούσε με υπέρμετρο διοικητικό φόρτο λόγω των σημαντικών δυνατοτήτων βελτίωσης της παραγωγικότητας και των φραγμών χρηματοδότησης των αναγκαίων επενδύσεων. Ως εκ τούτου, τα μέτρα που λαμβάνονται σε εγκαταλελειμμένα ή σοβαρά υποβαθμισμένα εδάφη ή από ανεξάρτητους κατόχους μικρών εκμεταλλεύσεων θα πρέπει να εξαιρούνται από την απόδειξη της συμμόρφωσης με τα κριτήρια οικονομικής προσθετικότητας, με την επιφύλαξη της απαίτησης παραγωγής πρόσθετων πρώτων υλών και της συμμόρφωσης με τα κριτήρια αειφορίας. Υπό το πρίσμα των στατιστικών εργασιών που πραγματοποιήθηκαν σε διάφορες αναλύσεις, συμπεριλαμβανομένης της κατατομής δεδομένων των μικροκαλλιεργητών του FAO, οι εκμεταλλεύσεις με έκταση κάτω των 2 εκταρίων θα πρέπει να θεωρούνται μικρές στο πλαίσιο αυτό.
                  
               
                     (16)
                  
                  
                     Μόνο οι πραγματικές αυξήσεις στην παραγωγικότητα σε υφιστάμενα ή νέα σχέδια που απορρέουν από μέτρα με στόχο την επίτευξη πρόσθετων αποδόσεων θα πρέπει να λαμβάνονται υπόψη. Ως εκ τούτου, η περίοδος πιστοποίησης θα πρέπει να περιορίζεται σε εύλογο χρόνο και πεδίο εφαρμογής που να επιτρέπει την πλήρη απόσβεση της σχετικής επένδυσης και την ύπαρξη αξιόπιστων διαδικασιών παρακολούθησης της αποτελεσματικότητας της πιστοποίησης.
                  
               
                     (17)
                  
                  
                     Για να διασφαλιστεί η ομαλή διαδικασία πιστοποίησης των βιοκαυσίμων, βιορευστών ή καυσίμων βιομάζας χαμηλού κινδύνου ILUC, οι οικονομικοί φορείς θα πρέπει να μπορούν να βασίζονται σε στιβαρούς και αξιόπιστους κανόνες πιστοποίησης. Οι εν λόγω κανόνες θα πρέπει να λαμβάνουν υπόψη τον ρόλο των εθελοντικών εθνικών ή διεθνών καθεστώτων σύμφωνα με το αναδιατυπωμένο κείμενο του άρθρου 30 της οδηγίας (ΕΕ) 2018/2001, το οποίο ενίσχυσε την αξιοπιστία της επαλήθευσης που είναι επιφορτισμένα να επιτελούν σε σύγκριση με τις αντίστοιχες διατάξεις της οδηγίας 2009/28/ΕΚ. Επιπλέον των εθνικών καθεστώτων που αναγνωρίζονται από την Επιτροπή σύμφωνα με το άρθρο 30 παράγραφος 6 της οδηγίας (ΕΕ) 2018/2001, τα εθελοντικά καθεστώτα μπορούν να πιστοποιούν τα βιοκαύσιμα, βιορευστά και καύσιμα βιομάζας χαμηλού κινδύνου ILUC όπως κάνουν στο πλαίσιο πιστοποίησης της συμμόρφωσης με τα κριτήρια αειφορίας που προβλέπονται στο άρθρο 29 της οδηγίας (ΕΕ) 2018/2001.
                  
               
                     (18)
                  
                  
                     Για να εξασφαλιστεί ότι οι πληροφορίες που παρέχουν οι οικονομικοί φορείς είναι διαφανείς, ακριβείς, αξιόπιστες και δεν επιδέχονται απάτη, θα πρέπει να εισαχθούν γενικοί κανόνες για την πιστοποίηση των βιοκαυσίμων, βιορευστών ή καυσίμων βιομάζας χαμηλού κινδύνου έμμεσης αλλαγής της χρήσης γης οι οποίοι παρέχουν κατάλληλο πρότυπο ανεξάρτητου ελέγχου των αιτήσεων που υποβάλλονται από οικονομικούς φορείς, Οι εν λόγω κανόνες, μεταξύ άλλων όσον αφορά την ομαδική πιστοποίηση, μπορούν να εξειδικευθούν και να εναρμονιστούν περαιτέρω με την έκδοση εκτελεστικών πράξεων σύμφωνα με το άρθρο 30 παράγραφος 8 της οδηγίας (ΕΕ) 2018/2001,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει τα κριτήρια, αφενός, για τον καθορισμό των πρώτων υλών υψηλού κινδύνου ILUC για τις οποίες παρατηρήθηκε σημαντική επέκταση της περιοχής παραγωγής σε εκτάσεις με υψηλά αποθέματα άνθρακα και, αφετέρου, για την πιστοποίηση βιοκαυσίμων, βιορευστών και καυσίμων βιομάζας χαμηλού κινδύνου ILUC.
         
         
            Άρθρο 2
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            1)   «ελαιούχα φυτά»: καλλιέργειες τροφίμων και ζωοτροφών, όπως κράμβη, φοίνικας, σόγια και ηλίανθος, οι οποίες δεν ανήκουν στα αμυλούχα και σακχαρούχα φυτά που συνήθως χρησιμοποιούνται ως πρώτες ύλες για την παραγωγή βιοκαυσίμων, βιορευστών και καυσίμων βιομάζας·
            2)   «αχρησιμοποίητα εδάφη»: εκτάσεις που, επί τουλάχιστον 5 συναπτά έτη πριν από την έναρξη της καλλιέργειας πρώτων υλών που χρησιμοποιούνται για την παραγωγή βιοκαυσίμων, βιορευστών και καυσίμων βιομάζας, δεν χρησιμοποιήθηκαν για την παραγωγή καλλιεργειών τροφίμων και ζωοτροφών, για άλλες ενεργειακές καλλιέργειες ή για την παραγωγή σημαντικής ποσότητας χορτονομής για τη βόσκηση ζώων·
            3)   «εγκαταλελειμμένα εδάφη»: αχρησιμοποίητα εδάφη, τα οποία κατά το παρελθόν είχαν χρησιμοποιηθεί για την καλλιέργεια τροφίμων και ζωοτροφών, αλλά όπου η καλλιέργεια τροφίμων και ζωοτροφών είχε σταματήσει λόγω βιοφυσικών ή κοινωνικοοικονομικών περιορισμών·
            4)   «σοβαρά υποβαθμισμένα εδάφη»: εδάφη όπως ορίζονται στο σημείο 9 του παραρτήματος V, μέρος Γ της οδηγίας (ΕΕ) 2018/2001·
            5)   «μέτρο προσθετικότητας»: οποιαδήποτε βελτίωση των γεωργικών πρακτικών που οδηγεί, κατά τρόπο βιώσιμο, σε αυξημένες αποδόσεις των καλλιεργειών τροφίμων και ζωοτροφών σε εδάφη που χρησιμοποιούνται ήδη για την καλλιέργεια τροφίμων και ζωοτροφών· και κάθε ενέργεια που επιτρέπει την καλλιέργεια τροφίμων και ζωοτροφών σε αχρησιμοποίητα εδάφη, συμπεριλαμβανομένων των εγκαταλελειμμένων εδαφών, για την παραγωγή βιοκαυσίμων, βιορευστών και καυσίμων βιομάζας·
            6)   «πρόσθετη πρώτη ύλη»: η πρόσθετη ποσότητα καλλιέργειας τροφίμων και ζωοτροφών που παράγεται σε σαφώς οριοθετημένη περιοχή σε σύγκριση με τη γραμμή βάσης δυναμικής απόδοσης και η οποία είναι άμεση συνέπεια της εφαρμογής μέτρου προσθετικότητας.
            7)   «γραμμή βάσης δυναμικής απόδοσης»: η μέση απόδοση από την οριοθετημένη περιοχή στην οποία έχει εφαρμοστεί μέτρο προσθετικότητας, υπολογιζόμενη για περίοδο 3 ετών που προηγείται αμέσως του έτους εφαρμογής του εν λόγω μέτρου, λαμβανομένης υπόψη της μέσης αύξησης της απόδοσης που παρατηρήθηκε για την εν λόγω πρώτη ύλη κατά την προηγούμενη δεκαετία και τις καμπύλες απόδοσης κατά τη διάρκεια ζωής σε περίπτωση μόνιμων καλλιεργειών, εξαιρουμένων των διακυμάνσεων της απόδοσης·
            8)   «εκτάσεις με υψηλά αποθέματα άνθρακα»: υγροβιότοποι, μεταξύ άλλων τυρφώνες, και συνεχώς δασωμένες περιοχές κατά την έννοια του άρθρου 29 παράγραφος 4 στοιχεία α), β) και γ) της οδηγίας (ΕΕ) 2018/2001·
            9)   «μικροκαλλιεργητές»: γεωργοί που ασκούν ανεξάρτητη γεωργική δραστηριότητα σε εκμετάλλευση με γεωργική έκταση μικρότερη των 2 εκταρίων για την οποία κατέχουν κυριότητα, γαιοκτητικά δικαιώματα ή ισοδύναμο τίτλο που τους παρέχει έλεγχο στη γη, και οι οποίοι δεν απασχολούνται από εταιρεία, εκτός από συνεταιρισμό του οποίου είναι μέλη μαζί με άλλους μικροκαλλιεργητές, υπό την προϋπόθεση ότι ο εν λόγω συνεταιρισμός δεν ελέγχεται από τρίτο μέρος·
            10)   «μόνιμες καλλιέργειες»: μη εναλλασσόμενες καλλιέργειες, εκτός από τους μόνιμους λειμώνες και τους μόνιμους βοσκότοπους, οι οποίες καταλαμβάνουν τις εκτάσεις για περίοδο πέντε ετών ή μεγαλύτερη και αποδίδουν επαναλαμβανόμενες συγκομιδές.
         
         
            Άρθρο 3
            Κριτήρια για τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα
            Για τον καθορισμό των πρώτων υλών υψηλού κινδύνου έμμεσης αλλαγής της χρήσης γης για τις οποίες παρατηρείται σημαντική επέκταση της περιοχής παραγωγής σε εκτάσεις με υψηλά αποθέματα άνθρακα, ισχύουν τα ακόλουθα σωρευτικά κριτήρια:
            
                        α)
                     
                     
                        η μέση ετήσια επέκταση σε παγκόσμιο επίπεδο της περιοχής παραγωγής πρώτων υλών από το 2008 είναι υψηλότερη από 1 % και αφορά περισσότερα από 100 000 εκτάρια·
                     
                  
                        β)
                     
                     
                        το μερίδιο αυτής της επέκτασης σε εκτάσεις με υψηλά αποθέματα άνθρακα είναι υψηλότερο από 10 %, σύμφωνα με τον ακόλουθο τύπο:
                        όπου
                        
                           
                              xhcs
                              
                           = μερίδιο επέκτασης σε εκτάσεις με υψηλά αποθέματα άνθρακα·
                        
                           
                              xf
                              
                           = μερίδιο επέκτασης σε εκτάσεις που αναφέρονται στο άρθρο 29 παράγραφος 4 στοιχεία β) και γ) της οδηγίας (ΕΕ) 2018/2001·
                        
                           
                              xp
                              
                           = μερίδιο επέκτασης σε εκτάσεις που αναφέρονται στο άρθρο 29 παράγραφος 4 στοιχείο α) της οδηγίας (ΕΕ) 2018/2001, συμπεριλαμβανομένων των τυρφώνων·
                        
                           
                              PF
                           = συντελεστής παραγωγικότητας.
                        Ο PF ισούται με 1,7 για τον αραβόσιτο, με 2,5 για το φοινικέλαιο, με 3,2 για το ζαχαρότευτλο, με 2,2 για το ζαχαροκάλαμο και με 1 για όλες τις άλλες καλλιέργειες.
                     
                  Η εφαρμογή των κριτηρίων στα στοιχεία α) και β) ανωτέρω βασίζεται στις πληροφορίες που περιλαμβάνονται στο παράρτημα, όπως αναθεωρήθηκε σύμφωνα με το άρθρο 7.
         
         
            Άρθρο 4
            Γενικά κριτήρια για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης
            
               1.   Τα βιοκαύσιμα, βιορευστά και καύσιμα βιομάζας μπορούν να πιστοποιηθούν ως καύσιμα χαμηλού κινδύνου έμμεσης αλλαγής της χρήσης γης μόνο εφόσον πληρούνται όλα τα ακόλουθα κριτήρια:
               
                           α)
                        
                        
                           τα βιοκαύσιμα, βιορευστά και καύσιμα βιομάζας συμμορφώνονται με τα κριτήρια αειφορίας και μείωσης των εκπομπών αερίων του θερμοκηπίου που καθορίζονται στο άρθρο 29 της οδηγίας (ΕΕ) 2018/2001·
                        
                     
                           β)
                        
                        
                           τα βιοκαύσιμα, βιορευστά και καύσιμα βιομάζας παράγονται από πρόσθετες πρώτες ύλες που λαμβάνονται κατ' εφαρμογή των μέτρων προσθετικότητας που πληρούν τα ειδικά κριτήρια που καθορίζονται στο άρθρο 5·
                        
                     
                           γ)
                        
                        
                           τα στοιχεία που απαιτούνται για τον προσδιορισμό των πρόσθετων πρώτων υλών και την τεκμηρίωση αιτήσεων όσον αφορά την παραγωγή πρόσθετων πρώτων υλών συλλέγονται δεόντως και τεκμηριώνονται διεξοδικά από τους σχετικούς οικονομικούς φορείς.
                        
                     
            
               2.   Τα στοιχεία στην παράγραφο 1 στοιχείο γ) περιλαμβάνουν τουλάχιστον πληροφορίες σχετικά με τα μέτρα προσθετικότητας που λαμβάνονται για την παραγωγή πρόσθετων πρώτων υλών, τις οριοθετημένες περιοχές όπου έχουν εφαρμοστεί αυτά τα μέτρα και τις μέσες αποδόσεις των εκτάσεων όπου έχουν εφαρμοστεί αυτά τα μέτρα κατά την τριετία που προηγείται άμεσα του έτους εφαρμογής του μέτρου προσθετικότητας.
            
         
         
            Άρθρο 5
            Μέτρα προσθετικότητας
            
               1.   Τα βιοκαύσιμα, βιορευστά και καύσιμα βιομάζας μπορούν να πιστοποιούνται ως καύσιμα χαμηλού κινδύνου έμμεσης αλλαγής της χρήσης γης μόνο εφόσον:
               
                           α)
                        
                        
                           τα μέτρα προσθετικότητας για την παραγωγή των πρόσθετων πρώτων υλών πληρούν τουλάχιστον έναν από τους ακόλουθους όρους:
                           
                                       i)
                                    
                                    
                                       καθίστανται οικονομικά ελκυστικά ή δεν αντιμετωπίζουν φραγμό που να παρεμποδίζει την εφαρμογή τους μόνο επειδή τα βιοκαύσιμα, βιορευστά και καύσιμα βιομάζας που παράγονται από τις πρόσθετες πρώτες ύλες μπορεί να προσμετρούνται στην επίτευξη των στόχων της ενέργειας από ανανεώσιμες πηγές δυνάμει της οδηγίας 2009/28/ΕΚ ή της οδηγίας (ΕΕ) 2018/2001·
                                    
                                 
                                       ii)
                                    
                                    
                                       επιτρέπουν την καλλιέργεια τροφίμων και ζωοτροφών σε εγκαταλελειμμένα ή σοβαρά υποβαθμισμένα εδάφη·
                                    
                                 
                                       iii)
                                    
                                    
                                       εφαρμόζονται από μικροκαλλιεργητές·
                                    
                                 
                     
                           β)
                        
                        
                           τα μέτρα προσθετικότητας εφαρμόζονται το πολύ 10 έτη πριν από την πιστοποίηση των βιοκαυσίμων, βιορευστών και καυσίμων βιομάζας ως καυσίμων χαμηλού κινδύνου έμμεσης αλλαγής της χρήσης γης.
                        
                     
         
         
            Άρθρο 6
            Απαιτήσεις ελέγχου και επαλήθευσης για την πιστοποίηση των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης
            
               1.   Για τους σκοπούς της πιστοποίησης των βιοκαυσίμων, βιορευστών και καυσίμων βιομάζας χαμηλού κινδύνου έμμεσης αλλαγής της χρήσης γης, οι οικονομικοί φορείς:
               
                           α)
                        
                        
                           υποβάλλουν αξιόπιστες πληροφορίες που τεκμηριώνουν τους ισχυρισμούς τους ότι διασφαλίζουν τη δέουσα συμμόρφωση με τις απαιτήσεις που ορίζονται στα άρθρα 4 και 5·
                        
                     
                           β)
                        
                        
                           εξασφαλίζουν κατάλληλο επίπεδο ανεξάρτητου ελέγχου των υποβαλλόμενων πληροφοριών και κατάλληλο επίπεδο διαφάνειας, αντίστοιχο της ανάγκης δημόσιου ελέγχου της προσέγγισης του ελέγχου· και
                        
                     
                           γ)
                        
                        
                           παρέχουν στοιχεία που αποδεικνύουν τη διενέργεια των ελέγχων.
                        
                     
            
               2.   Με τον έλεγχο επαληθεύεται ότι οι πληροφορίες που υποβάλλονται από τους οικονομικούς φορείς είναι ακριβείς, αξιόπιστες και δεν επιδέχονται απάτη.
            
            
               3.   Για να αποδειχθεί ότι μια παρτίδα πρέπει να θεωρείται βιοκαύσιμο, βιορευστό ή καύσιμο βιομάζας χαμηλού κινδύνου έμμεσης αλλαγής της χρήσης γης, οι οικονομικοί φορείς χρησιμοποιούν το σύστημα ισοζυγίου μάζας που καθορίζεται στο άρθρο 30 παράγραφος 1 της οδηγίας (ΕΕ) 2018/2001. Τα εθελοντικά καθεστώτα δύνανται να χρησιμοποιούνται για να αποδεικνύεται η συμμόρφωση με τα κριτήρια που ορίζονται στα άρθρα 4 έως 6 σύμφωνα με το άρθρο 30 της οδηγίας (ΕΕ) 2018/2001.
            
         
         
            Άρθρο 7
            Παρακολούθηση και επανεξέταση
            Η Επιτροπή επανεξετάζει, έως τις 30 Ιουνίου 2021, όλες τις σχετικές πτυχές της έκθεσης σχετικά με την επέκταση των πρώτων υλών, ιδίως τα στοιχεία για την επέκταση των πρώτων υλών, καθώς και τα αποδεικτικά στοιχεία σχετικά με τους παράγοντες που δικαιολογούν τη διάταξη για τους μικροκαλλιεργητές στο άρθρο 5 παράγραφος 1 και, κατά περίπτωση, τροποποιεί τον παρόντα κανονισμό. Η αναθεωρημένη έκθεση υποβάλλεται στο Ευρωπαϊκό Κοινοβούλιο και το Συμβούλιο και αποτελεί τη βάση για την εφαρμογή των κριτηρίων που καθορίζονται στο άρθρο 3.
            Η Επιτροπή επανεξετάζει στη συνέχεια τα δεδομένα που περιλαμβάνονται στην έκθεση σύμφωνα με τις μεταβαλλόμενες συνθήκες και τα πλέον πρόσφατα διαθέσιμα επιστημονικά στοιχεία.
         
         
            Άρθρο 8
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 328 της 21.12.2018, σ. 82.
         
            (2)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16).
         
            (3)  Οδηγία (ΕΕ) 2015/1513 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την τροποποίηση της οδηγίας 98/70/ΕΚ σχετικά με την ποιότητα των καυσίμων βενζίνης και ντίζελ και για την τροποποίηση της οδηγίας 2009/28/ΕΚ σχετικά με την προώθηση της χρήσης ενέργειας από ανανεώσιμες πηγές (ΕΕ L 239 της 15.9.2015, σ. 1).
      
      
         
            ΠΑΡΑΡΤΗΜΑ
            
                         
                     
                     
                        Μέση ετήσια επέκταση της περιοχής παραγωγής από το 2008 (kha)
                     
                     
                        Μέση ετήσια επέκταση της περιοχής παραγωγής από το 2008 (%)
                     
                     
                        Μερίδιο επέκτασης σε εκτάσεις που αναφέρονται στο άρθρο 29 παράγραφος 4 στοιχεία β) και γ) της οδηγίας (ΕΕ) 2018/2001
                     
                     
                        Μερίδιο επέκτασης σε εκτάσεις που αναφέρονται στο άρθρο 29 παράγραφος 4 στοιχείο α) της οδηγίας (ΕΕ) 2018/2001
                     
                  
                        Σιτηρά
                     
                     
                         
                     
                     
                         
                     
                     
                         
                     
                     
                         
                     
                  
                        Σίτος
                     
                     
                        – 263,4
                     
                     
                        – 0,1 %
                     
                     
                        1 %
                     
                     
                        —
                     
                  
                        Αραβόσιτος
                     
                     
                        4 027,5 
                     
                     
                        2,3 %
                     
                     
                        4 %
                     
                     
                        —
                     
                  
                        Σακχαρούχα φυτά
                     
                     
                         
                     
                     
                         
                     
                     
                         
                     
                     
                         
                     
                  
                        Ζαχαροκάλαμα
                     
                     
                        299,8
                     
                     
                        1,2 %
                     
                     
                        5 %
                     
                     
                        —
                     
                  
                        Ζαχαρότευτλα
                     
                     
                        39,1
                     
                     
                        0,9 %
                     
                     
                        0,1 %
                     
                     
                        —
                     
                  
                        Ελαιούχα φυτά
                     
                     
                         
                     
                     
                         
                     
                     
                         
                     
                     
                         
                     
                  
                        Κράμβη
                     
                     
                        301,9
                     
                     
                        1,0 %
                     
                     
                        1 %
                     
                     
                        —
                     
                  
                        Φοινικέλαιο
                     
                     
                        702,5
                     
                     
                        4,0 %
                     
                     
                        45 %
                     
                     
                        23 %
                     
                  
                        Σπόροι σόγιας
                     
                     
                        3 183,5 
                     
                     
                        3,0 %
                     
                     
                        8 %
                     
                     
                        —
                     
                  
                        Ηλίανθος
                     
                     
                        127,3
                     
                     
                        0,5 %
                     
                     
                        1 %
                     
                     
                        —